Statutul Asociaţiei Centrul Regional de Excelență Timișoara

                              Anexa 2 la HCL nr._________

Statutul Asociaţiei - Club Sportiv
CENTRUL REGIONAL DE EXCELENŢĂ TIMIŞOARA
PREAMBUL:
În temeiul Constituţiei României care consacră dreptul la liberă asociere, Ordonanţei nr. 26/2000 cu privire la asociaţii şi fundaţii,si a Legii nr. 69/2000 privind educaţia fizică şi sportul, subscrişii 

· Federaţia Română de Fotbal, cu sediul în Strada Vasile Şerbănică nr.12, sector 2, cod 022186, Bucureşti, România, cod fiscal nr. RO 9825583, reprezentată de Dl. Răzvan-Marian BURLEANU - Preşedinte;
· Municipiul Timişoara, prin Consiliul Local al Municipiului Timişoara cu sediul în Timişoara, B-dul C.D.Loga, nr.1, reprezentat prin Primar, dl. Nicolae Robu;
· Centrul de Fotbal Mogoşoaia SRL, cu sediul social în comuna Mogoşoaia, str. Moţocului, nr. 3, judeţul Ilfov, având număr de ordine in Registrul Comerţului J23/1489/2006, CUI 18889578, reprezentată prin administrator, dl. Răzvan Marian BURLEANU; 

· Universitatea Politehnica Timişoara,cu sediul in P-ta Victoriei nr.2 Timis,jud. Timis, reprezentata legal prin prof.univ.dr.ing. Viorel-Aurel SERBAN-Rector.
în calitate de membri fondatori, am decis înfiinţarea asociaţiei-club sportiv Centrul Regional de Excelenţă Timişoara, denumită în continuare „Asociaţia”.
În cuprinsul prezentului Statut, termenii şi expresiile de mai jos vor avea următorul înţeles:

· Gestiunea financiară: Activitatea financiar-contabila a Asociaţiei.
· Membrii fondatori ai Asociatiei: Federaţia Română de Fotbal, 
          Municipiul Timişoara, Centrul de Fotbal Mogoşoaia SRL şi Universitatea  

          Politehnica Timişoara.
· Membrii Asociaţiei: Oricare membru al Asociaţiei, în conformitate  cu  prevederile statutului Asociaţiei.
· Adunarea Asociaţiei: Reuniunea tuturor membrilor fondatori și/sau activi ai Asociaţiei în adunarea generală.
§ 1
Denumirea asociaţiei. Forma juridică
(1) Denumirea Asociaţiei (Clubului sportiv) este Centrul Regional de Excelenţă 
Timişoara. Asociaţia este persoană juridică  română  de  drept  privat,  fără  scop patrimonial, neguvernamentală și apolitică, fără caracter religios. Asociaţia are o structură monosportivă (jocul de fotbal), fiind organizată sub formă de club sportiv în conformitate cu dispoziţiile art. 27 din Legea nr. 69/2000 privind educaţia fizică şi sportul precum şi cu O.G. nr. 26/2000 privind asociaţiile şi fundaţiile.
(2) Denumirea Asociaţiei (Centrul Regional de Excelenţă Timişoara) va fi inscrisă 
în toate documentele emise de Asociaţie, la care se adaugă adresa sediului, precum şi, după caz, codul fiscal şi codul bancar.
§ 2

Sediul asociaţiei

Sediul Asociaţiei Centrul de Excelenţă Timişoara este in România, judeţul Timiş, loc. Timişoara, str.B-dul Regele Ferdinand I, nr.2. ,etaj 2,nr,ap SAD Sediul va putea fi schimbat prin hotărârea Adunării Generale a Asociaţiei sau prin decizia persoanei împuternicite de aceasta.
§ 3

Durata asociaţiei

Durata  de  funcţionare   a  Asociaţiei  este nedeterminată.

§ 4

Scopul asociaţiei
Scopul Asociaţiei este promovarea sportului in general şi jocul de fotbal in special, cu predilecţie in rândul tinerilor, prin crearea centrului regional de excelenţă.
§ 5

Obiectivele asociaţiei

In vederea realizării scopului său, Obiectivele Asociaţiei sunt:

A. Obiective generale

· a. promovarea şi organizarea activităţii de pregătire şi selecţie a tinerelor talente, în domeniul fotbalului;

· b. organizarea de stagii de antrenament, participarea în competiţii sportive naţionale şi internaţionale;

· c. organizarea de activităţi de sensibilizare a opiniei publice, potrivit legii; 

· d. realizarea, editarea şi difuzarea de cărţi, publicaţii periodice, pliante, afişe, broşuri, programe informatice şi alte materiale informative; 

· e. acordarea de consultanţă şi consiliere, precum şi de asistenţă juridică membrilor Asociaţiei, în conformitate cu scopul acesteia; 

· f. dezvoltarea de programe proprii şi în regim de parteneriat cu autorităţile publice din ţară şi străinătate; 

· g. derularea unor activităţi de sponsorizare/mecenat; 

· h. dezvoltarea unor activităţi economice directe în vederea autofinanţării, în concordanţă cu scopul Asociaţiei; 

· i. alte activităţi care contribuie la realizarea scopului Asociaţiei şi care nu  contravin ordinii de drept. 

B. Obiective specifice

Promovarea si dezvoltarea centrului regional de excelenţă:

· pregătirea fizică a sportivilor din centrul de excelenţă;

· asigurarea unei competiţii sportive corespunzătoare gradului de performanţă sportivă urmărit;

· identificarea unor structuri sportive în vederea asigurării unei baze de pregătire şi desfăşurare a activităţii fotbalistice a sportivilor după terminarea perioadei de juniorat;

· pregătirea şcolară a sportivilor în cadrul Liceului cu Program Sportiv “Banatul” din Timişoara;
§ 6

Membrii asociaţiei
(1) Asociaţia se compune din următoarele categorii de membrii:

a. Membrii Fondatori: sunt cei care au înfiinţat Asociaţia şi au semnat actul de constituire, având drept permenent de vot în cadrul Adunării Asociaţiei precum şi toate drepturile membrilor activi.
b. Membrii Activi: persoane fizice sau juridice care se asociază ulterior fondării şi contribuie moral şi material la completarea patrimoniului Asociaţiei (cel puţin prin plata taxei de înscriere şi a cotizaţiei lunare de membru), şi desfăşoară în mod constant activităţi de sprijinire a Asociaţiei, prin realizarea efectivă a activităţilor mai sus enumerate. În schimbul activităţilor efectiv realizate şi a cotizaţiilor lunare achitate către Asociaţie, aceşti membrii vor avea drept de vot în cadrul Adunării Generale a Asociaţiei. Totodată, datorită implicări lor active în activitatea Asociaţiei, membrii activi se vor putea bucura, pe  cu prioritate de beneficiile acordate sau obţinute de Asociaţie, conform scopului acesteia.

c. Membrii de Onoare: persoane fizice sau juridice care prin activitatea lor sprijină în mod deosebit Asociaţia. În funcţie de sprijinul acordat Asociaţiei, Consiliul Director va stabili prin hotărâre persoanele care întrunesc condiţiile necesare pentru a face parte din această categorie. Membrii de onoare sunt membri fără drept de vot. Ei pot însă să facă recomandări în măsura în care doresc.

(2) În funcţie de activitatea fiecărui membru al Asociaţiei, Consiliul Director va stabili anual, prin hotărâre, categoria în care încadrează fiecare membru, cu excepţia categoriei membrilor fondatori.
(3) Persoanele juridice şi fizice care ulterior constituirii Asociaţiei, îşi manifestă intenţia de a dobândi calitatea de membru al Asociaţiei, trebuie să îndeplinească cel puţin următoarele condiţii:

· să cunoască şi să fie de acord cu prevederile Statutului Asociaţiei şi ale Actului Constitutiv; 

· să îşi manifeste voinţa de a sprijini realizarea scopului Asociaţiei;

· să dispună de capacitatea de a contribui la acţiunile Asociaţiei.

(4) Condiţiile suplimentare vor fi stabilite prin hotărârea Consiliului Director.
(5) Pentru dobândirea calităţii de membru, persoanele juridice şi fizice în cauză trebuie să depună o cerere de adeziune scrisă la Consiliul Director. Primind cererea, Consiliul Director o examinează şi stabileşte, prin hotărâre, categoria de membru în care încadrează.

(6) Calitatea devine activă în momentul aprobării cererii de adeziune de către Consiliul Director şi se va dovedi cu o legitimaţie emisă de Asociaţie.
§ 7

Drepturile şi obligaţiile membrilor asociaţiei
(1) Drepturile Membrilor Fondatori şi ale Membrilor Activi ai Asociaţiei:
· să voteze, conform componenţei Consiliului Director, în cadrul acestuia, drept exclusiv al membrilor fondatori şi al membrilor activi aflaţi în componenţa Consiliului Director; 

· să folosească, în limitele fixate de lege şi Statut, resursele şi dotările Asociaţiei;

· să participe activ şi să contribuie la desfăşurarea  activităţii  şi la realizarea  scopului pentru care s-a constituit Asociaţia;

· să participe activ şi să voteze în Adunarea Asociaţiei;
· să aibă acces la informaţiile deţinute de Asociaţie;

· să beneficieze de facilităţi legale la activităţile organizate de Asociaţie în ţară sau străinătate.
(2) Drepturile Membrilor Simpatizanţi ai Asociaţiei:

· să ia parte la toate activităţile acesteia;

· să aibă acces la informaţiile deţinute de Asociaţie, în limitele fixate de lege şi Statut;

· să beneficieze de facilităţi legale la activităţile organizate de Asociaţie în ţară sau străinătate.
(3) Obligaţiile membrilor Asociaţiei:
· să respecte statutul Asociatiei, precum şi Actul Constitutiv acesteia;

· să participe activ şi să contribuie la desfăşurarea activităţii şi realizarea scopului pentru care s-a constituit Asociaţia;

· să  plătească  la  scadenţă  cotizaţia  stabilită  de către  Consiliul Director;

· să reprezinte cu onoare Asociaţia la toate manifestările la care participă în ţară sau în străinătate;

· să respecte hotărârile organelor de conducere ale Asociaţiei în spiritul acesteia;
· să supună orice litigiu cu caracter naţional sau cu caracter internaţional, în care este implicată aceasta sau membrii acesteia şi care se referă la statutul, regulamentele, directivele şi deciziile FIFA, UEFA, FRF sau ale Ligii(-lor), poate fi soluţionat, în ultimă instanţă, doar de Tribunalul Arbitral al Sportului de la Lausanne, a cărui jurisdicţie o recunosc în mod expres, conform prevederilor din statutul FIFA, respectiv de către un tribunal arbitral independent şi imparţial, care va soluţiona litigiul în mod irevocabil, fără a se recurge la instanţele judecătoreşti, excepţie făcând cazul în care legislaţia română interzice în mod expres acest lucru;
· să respecte întotdeauna stautele, regulamentele, directivele şi deciziile FIFA, UEFA şi FRF în vigoare;

· să respecte întotdeauna Legile Jocului în vigoare stabilite de IFAB, precum şi principiile de sinceritate, moralitate şi spirit de fair-play, precum şi să vegheze respectarea acestora de către oficialii şi jucătorii clubului;

· să recunoască autoritatea comisiilor cu atribuţii jurisdicţionale din cadrul FIFA, UEFA şi FRF astfel cum este definit în statutele acestora, precum şi jurisdicţia Tribunalului Arbitral al Sportului de la Lausanne;
· să îndeplinească întotdeauna obligaţiile stabilite prin statutul şi regulamentele FRF.

§ 8

Pierderea calităţii de membru al asociaţiei
(1) Calitatea de membru al asociaţiei se pierde:

· prin renunţare, formulată în scris şi adresată Consiliului Director;

· prin deces sau punere sub interdicţie;

· prin suspendare temporară decisă de Consiliul Director şi înmânată în scris respectivului membru, în cazul săvârşirii unor fapte îndreptate împotriva intereselor  Asociaţiei;

· prin excludere pe baza hotărârii Adunării Asociaţiei şi a avizului consultativ al Consiliului Director, pentru fapte săvârşite împotriva intereselor Asociaţiei;

· încetarea activităţii Asociaţiei, în condiţiile legii.

(2) În funcţie de gravitatea încălcării prevederilor Statutului Asociatiei şi ale Actului Constitutiv, se va putea decide suspendarea temporară sau excluderea.
(3) Calitatea  de membru  activ al Asociaţiei  se suspendă când  un membru  nu achită cotizaţia pe unul din semestrele unui an. Suspendarea este dispusă de către Consiliul Director şi produce efecte până la data achitării restanţei, în acest interval membrul respectiv devenind membru simpatizant.
(4) Cuantumul cotizaţiei de membru şi modalitatea de achitare a acesteia se stabilesc anual de către Consiliul Director.
§ 9

Patrimoniul asociaţiei şi resursele patrimoniale

(1) Patrimoniul Asociatiei se compune din bunuri mobile si imobile (conform Anexei x), mijloace băneşti, titluri de valoare, în conformitate cu dispoziţiile prezentului statut şi ale actului de constituire, în condiţiile legii.
(2) Patrimoniul iniţial al Asociatiei este de 1000 lei (una mie lei), vărsat integral in  numerar, constituit prin contribuţia egală a membrilor fondatori.
(3) Resursele patrimoniale ale Asociaţiei sunt următoarele:
· cotizaţiile membrilor; contribuţia financiară a Municipiului Timişoara va fi concretizată într-un contract de finanţare conform prevederilor legale.
· dobânzile şi dividentele rezultate prin plasarea sumelor disponibile, în condiţiile legale;

· dividendele societăţilor înfiinţate de către asociaţie sau la care aceasta participă;

· venituri realizate din activităţi economice directe;

· donaţii, sponsorizări sau legate;

· resurse obţinute de la bugetul de stat sau/şi de la bugetele locale, de la Federaţia Română de Fotbal şi/sau Liga Profesionistă de Fotbal;

· resurse pecuniare obţinute din fonduri publice/private, naţionale/europene/internaţionale;

· contravaloarea  serviciilor,  cursurilor,  taxelor  de  participare  la  manifestări  în  scopul Asociaţiei, organizate de aceasta sau in general, orice alte acţiuni organizate în conformitate cu scopul Asociaţiei;
· venituri din operaţiunile de transfer privind jucătorii de fotbal;

· venituri din reclamă, publicitate, precum şi aferente drepturilor de televizare; 

· alte venituri prevăzute de lege;
(4)Donaţiile sau legatele cu sarcină pot fi acceptate numai dacă sarcina ce afecteaza donaţia/legatul este în concordanţă cu scopul Asociaţiei şi dacă au fost acceptate de Consiliul Director.
(5)Rezultatul financiar pozitiv va fi utilizat, prin decizia Adunării Generale a 
Asociației, în scopul dezvoltării activității asociației.
§ 10

Structura şi organizarea asociaţiei

10.1. Adunarea generală a asociaţiei
(1) Forul suprem de conducere al Asociaţiei este alcătuit din totalitatea membrilor fondatori şi a membrilor activi ai Asociaţiei  şi  poartă  denumirea  de  Adunarea Generală a Asociaţiei. 
(2) Adunarea Generală a Asociaţiei se întruneşte o dată pe an, de regulă în ultimul semestru al anului. 

(3) Adunarea Ordinară a Asociaţiei va fi convocată, în formă scrisă, de către Preşedintele Asociaţiei, de către majoritatea membrilor Consiliului Director ori majoritatea membrilor Adunării Asociaţiei.
(4) Adunarea Extraordinară a Asociaţiei se convoacă ori de câte ori Consiliul Director apreciază că este necesar, la solicitarea motivată a organului de control financiar al Asociaţiei sau a cel puţin o treime din numărul membrilor Adunării Asociaţiei.
(5) Adunarea Generală este statutară în următoarele condiţii:
· prezenţa majorităţii simple a membrilor Adunării Asociaţiei;
· exprimarea voturilor de către membrii fondatori.
(6) Dacă la prima convocare nu se întrunesc condiţiile necesare, aceasta se reconvoacă după 15 zile calendaristice în acelaşi loc şi la aceeaşi oră.
(7) Dacă la a doua convocare nu se întrunesc condiţiile necesare, aceasta îşi va desfăşura lucrările cu membrii prezenţi ce fac parte din Adunarea Asociaţiei.
(8) Convocarea va cuprinde locul, data şi ordinea de zi şi va fi efectuată prin fax, E-mail sau corespondenţă, cu minim 15 zile calendaristice înainte de data şedinţei. 
(9) Votul în cadrul Adunării Asociaţiei va putea fi exprimat prin prezenţa fizică (personal sau prin reprezentant) sau transmis în scris, prin E-mail sau fax sau poştă. Membrii se vor putea reprezenta unii pe alţii în Adunarea Asociaţiei în baza unei împuterniciri scrise sub semnătură privată.
(10) Adunarea Generală a Asociaţiei va adopta hotărâri cu o majoritate de 50% + 1.
(11) Atribuţiile Adunării Generale a Asociaţiei:
· aprobarea execuţiei bugetului de venituri si cheltuieli pentru anul în curs, pe baza raportului cenzorului si a raportului Consiliului Director din anul la care se referă execuţia bugetara;

· modificarea actului constitutiv si a statutului;

· alegerea şi revocarea membrilor Consiliului Director şi a cenzorului/comisiei de cenzori, după caz;

· aprobarea afilierii de noi membri şi excluderea membrilor din Asociaţie;

· hotărăşte asupra cuantumului cotizaţiei;
· hotărăşte asupra dărilor de seamă (rapoarte) prezentate de cenzori cu privire la activitatea acestora;
· hotărăşte divizarea, dizolvarea și/sau lichidarea Asociaţiei şi modul de repartizare a patrimoniului, respectându-se legislaţia în vigoare.
10.2. Consiliul  Director
(1) Conducerea operativă  şi  administrarea  Asociaţiei  este  realizată de  Consiliul Director. Consiliul Director este  condus de  Preşedintele  în  exerciţiu.

(2) Consiliul Director este compus din:
(a)
Preşedinte Executiv: _____________-.

(b)
Vicepreşedinte: _________________.
(c) Vicepreședinte: _________
(d)
Secretar: _____________________.
(3) Consiliul Director se reuneşte la iniţiativa Preşedintelui în exerciţiu sau la solicitarea a ½ dintre membrii săi.

(4) Consiliul Director nu va fi legal întrunit în vederea adoptării deciziilor decât în prezenţa a cel puţin doi dintre membrii fondatori, prin reprezentanţii legali ai acestora sau prin persoana împuternicită special în acest sens.

(5) Votul în cadrul Consiliului Director va putea fi exprimat prin prezenţa fizică (personal sau prin reprezentant) sau transmis în scris, prin E-mail sau fax sau poştă. Membrii se vor putea reprezenta unii pe alţii în Consiliul Director în baza unei împuterniciri scrise sub semnătură privată.
(6) Membrii Consiliului Director au drept de vot egal. 
(7) Consiliul Director va adopta hotărâri cu o majoritate simplă.
(8) În caz de paritate de voturi, votul decisiv aparţine Preşedintelui Asociaţiei.

(9) Atribuţiile Consiliului Director:
· asigură conducerea operativă a activităţii Asociaţiei sub controlul Preşedintelui în exerciţiu;

· prezintă Adunării Asociaţiei raportul privind activitatea desfaşurată;

· încheie acte juridice de conservare, administrare şi dispoziţie în numele şi pe seama asociaţiei în vederea realizării scopurilor acesteia, prin persoana
Preşedintelui în exerciţiu;
· aprobă componenţa lotului de sportivi şi antrenorilor, respectiv staff-ului tehnic precum şi contractele aferente cu aceştia;

· aprobă regulamentele de organizare şi funcţionare, de ordine interioară şi disciplinară;
· execută bugetul de venituri si cheltuieli a asociaţiei;

· decide schimbarea sediului asociaţiei;

· stabilirea şi realizarea programelor asociaţiei;

· avizează şi controlează programul Asociaţiei;

· numeşte şi revocă cenzorul;

· stabilirea contribuţiilor membrilor Asociaţiei şi modului de acordare a acestora în vederea îndeplinirii scopului  acesteia,  prin  alocarea  resurselor  necesare  realizării acestuia;

· decide în aspecte legate de transferurile jucătorilor din cadrul asociaţiei (clubului);

· înfiinţarea de societăţi sau participarea la capitalul social al acestora.

(10) Membrii Consiliului Director pot fi remuneraţi pentru funcţia pe care o exercită în cadrul Asociaţiei, conform deciziei Adunării Asociaţiei.

(11) Membrii Consiliului Director au dreptul ca, în limita disponibilităţilor bugetare ale Asociaţiei, să li se ramburseze, total sau parţial, cheltuielile efectuate în cadrul activităţii desfăşurate conform mandatului primit de la Preşedintele în exerciţiu, cu condiţia ca respectivele activităţi şi cheltuieli să le fi fost în prealabil aprobate de către Preşedintele în exerciţiu.

10.3. Funcţiiile Asociaţiei
Funcţiile vor fi deţinute pentru un mandat cu o durată de patru ani calendaristici, începând cu data înfiinţării Asociaţiei, cu posibilitatea reînnoirii mandatului fără o limitare în acest sens. Pe parcursul existenței asociației, modificarea componenței organelor de conducere, administrare și control este efectuată prin decizia Adunării Generale a Asociației.
10.4. Secretarul asociaţiei
Secretarul este membru al Consiliului Director. Secretarul Asociaţiei are următoarele atribuţii:
· ţine corespondenţa între membrii Asociaţiei şi organele de conducere ale Asociaţiei;

· îl informează pe Preşedintele în exerciţiu cu privire la corespondenţa purtată cu membrii Asociaţiei;

· asigură difuzarea şi distribuirea către membrii  Asociaţiei  a  materialelor  informative  ale Asociaţiei;

· facilitează comunicarea între membrii Asociaţiei, Consiliul Director şi Preşedintele în exerciţiu;

· ţine  evidenţa membrilor Asociaţiei; 
· înaintează convocările pentru şedinţele Consiliului Director şi materialele ce vor fi luate în discuţie în cadrul acestora.

10.5. Compartimentul financiar
(1) Compartimentul financiar are următoarele atribuţii:
· întocmeşte   evidenţele   fiscale   ale   Asociaţiei;

· ţine evidenţele achitării cotizaţiilor membrilor;

· îl informează lunar pe Preşedintele în exerciţiu cu privire la plata cotizaţiilor membrilor Asociaţiei şi cu privire la celelalte venituri ale Asociaţiei;

· ţine evidenţele cheltuielilor Asociaţiei;

· comunică cenzorului documentele necesare întocmirii raportului acestuia;

· asigură ţinerea evidenţei contabile şi întocmirea actelor contabile ale Asociaţiei.

10.6. Preşedintele și Vicepreședinții Asociaţiei.
(1) Preşedintele reprezintă în plan intern şi internaţional Asociaţia, în toată perioada mandatului său.
(2) Drepturile şi îndatoririle Preşedintelui în exerciţiu:

· angajează  Asociaţia în  relaţiile  cu  terţii  prin semnatura sa;
· are obligaţia să verifice şi să îndrume activitatea Asociaţiei;
· are obligaţia de a participa la şedinţele Consiliului Director, şedinţe pe care le conduce;

(3) Preşedintele în exerciţiu are dreptul ca, în limita disponibilităţilor bugetare ale Asociaţiei, să i se ramburseze, total sau parţial, cheltuielile efectuate în cadrul activităţii desfăşurate conform mandatului său, cu condiţia ca respectivele activităţi şi cheltuieli să fi fost în prealabil aprobate de către Consiliul Director.
§ 11
Exerciţiul financiar

(1) Exerciţiul financiar al Asociaţiei începe odată cu anul calendaristic şi se încheie la sfârşitul anului calendaristic.
(2) În vederea respectării legislaţiei române aplicabile în materie, Asociaţia va ţine toate evidenţele contabile cerute de lege pentru asociaţii şi fundaţii şi va face toate raportările legale la termenele prevăzute de lege.

(3) În cazul în care, la încheierea unui exerciţiu financiar, veniturile vor depăşi cheltuielile, diferenţa va fi reportată următorului an financiar.Rezultatul financiar pozitiv va fi utilizat, prin decizia Adunării Generale a Asociației, în scopul dezvoltării activității asociației.
(4) La inceputul fiecărui exerciţiu financiar, Preşedintele Asociaţiei va prezenta membrilor Asociaţiei bugetul de venituri si cheltuieli pe exerciţiul financiar în cauză. 
(5) Documentele financiare ale Asociaţiei vor purta semnătura  Preşedintelui în exerciţiu.

§ 12
Controlul financiar
(1) Controlul financiar al Asociaţiei se realizează prin Comisia de control financiar precum şi printr-un cenzor având  calitatea  de  expert  contabil  sau  contabil autorizat, având atribuţiile prevăzute în statut, completate cu prevederile  legislaţiei  în vigoare.

(2) Atribuţiile cenzorului:
· verifică activitatea financiar - contabilă a Asociaţiei, precum şi modul de gestionare a patrimoniului acesteia;

· verifică  concordanţa  cheltuielilor  efectuate  cu  bugetul  de  venituri  şi  cheltuieli  şi programele adoptate;

· întocmeşte rapoarte şi le prezintă Consiliului Director;

· prezintă Consiliului Director, în primele 15 zile ale anului, raportul referitor la bugetul de venituri şi cheltuieli; 

· prezintă  Consiliului  Director,  în termen  de  15  zile  de  la încheierea  exerciţiului financiar,  raportul  cu  privire la situaţia  financiară  anuală  a  Asociaţiei,  pentru  exerciţiul financiar încheiat;

(3) Asociaţia poate  contracta  din  partea  unei  firme specializate,  anual sau ori de câte ori este cazul, un audit financiar-contabil, inclusiv pentru certificarea situaţiei financiare.
(4) Gestiunea financiară este ţinută de personalul calificat în conformitate cu legislaţia aplicabilă în  vigoare.

(5) Asociaţia îşi poate deschide conturi bancare în ţară şi/sau străinatate - în lei şi/sau valută - în condiţiile legii.
§ 13

Dizolvare şi lichidare

(1) Asociaţia se dizolvă de drept în următoarele cazuri:
· de drept:

· prin decizia Adunării Generale a Asociației;
· când scopul Asociaţiei nu mai poate fi realizat;
· când Asociaţia, din cauză de insolvabilitate, nu-şi mai poate continua activitatea, fiind nevoită să se lichideze;
· când organele de control nu mai pot fi constituite respectiv acestea nu se mai pot întruni, în conformitate cu Statutul Asociaţiei;
· când numărul asociaţilor a scăzut sub limita fixată de lege.
· prin hotărâre judecătorească:
· când scopul sau activitatea Asociaţiei a devenit ilicită sau contrară ordinii publice;

· când realizarea scopului este urmărită prin mijloace ilicite sau contrare ordinii publice;

· când Asociaţia urmăreşte alt scop decât cel pentru care s-a constituit;

· când Asociaţia a devenit insolvabilă;

· orice alt caz prevăzut de legislaţia în vigoare.

(2) In cazul dizolvării Asociaţiei, bunurile rămase prin lichidare se vor transmite către membrii fondatori sau altor persoane juridice de drept privat sau de drept public cu scop identic sau asemănător, conform deciziei Adunării Asociaţiei.
§ 14

Dispoziţii generale, finale şi tranzitorii

(1) Asociaţia este profund ataşată drepturilor şi libertăţilor fundamentale ale omului, democraţiei şi statului de drept.

(2) Activităţile organizate de asociaţia nu pot fi condiţionate politic, etnic şi religios. În spaţiul asociaţiei nu pot funcţiona partide sau formaţiuni politice şi nu pot fi desfăşurate activităţi de organizare şi propagandă politică. De asemenea, sunt interzise activităţile care încalcă normele de moralitate şi care primejduiesc sănătatea fizică şi psihică a membrilor comunităţii.

(3) Prevederile prezentului Statut se completează cu prevederile  legislaţiei in vigoare.
(4) Modificările actelor statutare ale Asociaţiei se face prin acte adiţionale semnate de membrii Asociaţiei cu drept de vot.
(5) Preşedintele în functie este mandatat să întocmeasca acte adiţionale.
(6) Statutul modificat al Asociaţiei intră in vigoare de la data înscrierii acestuia în registrul asociaţiilor şi fundaţiilor, vechiul document statutar modificat încetandu-şi efectele la aceeaşi dată.
§ 15

Împuterniciri

Pentru constituirea Asociaţiei Centrul Regional de Excelenţă Timişoara, efectuarea procedurii de dobândire a personalităţii juridice şi înregistrarea acesteia în Registrul Asociaţiilor şi Fundaţiilor de pe lângă Judecătoria Timişoara se împuterniceşte dl. ____________, cetăţean român, cu domiciliul în _________ nr. __, judeţul ____, identificat cu CI seria __ nr. ______, eliberată de SPCLEP _____________ la data de ___________, având CNP __________________.

Prezentul Statut a fost semnat azi, ____________2015, în 7 exemplare originale.

Membrii Fondatori:
Federaţia Română de Fotbal, prin dl.Răzvan-Marian BURLEANU – Preşedinte __________
Municipiul Timişoara, prin dl. Nicolae ROBU- Primar _______________
Centrul de Fotbal Mogoşoaia SRL, prin dl.Răzvan-Marian BURLEANU –administrator

                                                                          _______________ 

Universitatea Politehnica, prin dl. Viorel Aurel SERBAN- Rector _____________[image: image1.png]

